
ACORD 228/2007, DE 18 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 18/A/2007. Autorització d’un negoci jurídic relatiu a la modificació de l’estructura accionarial de la societat Televisió Comtal,SL

1. Antecedents

1. El 29 de maig de 2007 va tenir entrada en aquest Consell (registre entrada 972/2007) la sol·licitud d’autorització d’un projecte de modificació de l’estructura accionarial de la societat Televisió Comtal,SL.

2. La societat Televisió Comtal,SL té adjudicades les concessions per a la prestació del servei públic de televisió digital local, en règim de gestió indirecta, del programa número 3 del canal 51 amb referència TL04L de la demarcació de Vielha e Mijaran, i del programa  número 4 del canal 55 amb referència TL03L de la demarcació de La Seu d’Urgell, mitjançant Acord de Govern de 18 de juliol de 2006. La societat Televisió Comtal,SL va signar els corresponents contractes concessionals el dia 15 de novembre de 2006. 

3. La sol·licitant, segons es desprèn de la documentació aportada a l’expedient, està participada per: Sr. [...] titular de 86.521 participacions, Sra. [...] titular de 43.261 participacions, Sr. [...] titular de 14.420 participacions, Unió de Federacions Esportives de Catalunya titular de 7.590 participacions i Blon Can,SL titular de 50.947 participacions.

4.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.

b. Descripció de les operacions objecte d’ autorització administrativa

1. La societat Televisió Comtal,SL sol·licita a aquest Consell, mitjançant escrit signat pel President del consell d’administració de la societat, Sr. [...], el 18 de maig de 2007, que s’autoritzi un projecte de compravenda de participacions de la sol·licitant per part del Sr. [...] a favor de la societat Blon Can,SL i del Sr. [...]. 

De l’escrit de sol·licitud d’autorització del projecte del negoci jurídic, es desprenen les següents circumstàncies:

El Sr. [...], soci de la sol·licitant, té la voluntat de vendre 14.420 participacions de la societat Televisió Comtal,SL, números 2.706 a 3.006, 108.484 a 120.202 i 141.803 a 144.202, als també socis de la sol·licitant Blon Can,SL, que adquiriria la meitat d’aquestes participacions, i al Sr. [...], que adquiriria l’altra meitat.

2. Com ja s’ha exposat, a l’antecedent 2 d’aquest Acord, la societat Televisió Comtal,SL, va resultar adjudicatària de dues concessions per a la prestació del servei públic de televisió digital local, en règim de gestió indirecta, una a la demarcació de Vielha e Mitjaran (Programa 3 del canal 51 amb referència TL04L) i una altra a la demarcació de La Seu d’Urgell (Programa 4 del canal 55 amb referència TL03L). 

Dins de les propostes econòmiques, incloses en el sobre “B”, presentades per la societat Televisió Comtal,SL en el procés de licitació del concurs per a l’adjudicació de les esmentades concessions, es van aportar sengles compromisos expressos formulats pels titulars, de les participacions de Televisió Comtal,SL, en els quals desprès de relacionar-se les dades personals del socis, el número de participacions de que són titulars cadascun d’ells i l’identificació de les mateixes es manifesta literalment :

“DECLAREM, SOTA LA NOSTRA RESPONSABILITAT

Que garantim la nostra continuïtat com a titulars i subscriptors de la totalitat de les participacions referides durant més de cinc anys del període concessional per al qual licita Televisió Comtal,SL.”
Cal remarcar que per l’adquisició d’aquest compromís la societat Televisió Comtal,SL va adquirir la corresponent puntuació.

Per tant, el projecte de modificació de l’estructura accionarial que es sotmet a autorització d’aquest Consell, col·lisiona amb els compromisos particulars  presentats, dins de les propostes econòmiques.

La disposició 2 del Plec de clàusules administratives particulars i de prescripcions tècniques del contracte de gestió dels servei públic de televisió digital local estableix que el “contracte de gestió de servei públic, en règim de gestió indirecta per particulars, de televisió digital local, consta de: el document contractual, el present plec de clàusules  i els compromisos particulars concrets per la persona adjudicatària en el seva proposta (sobre “B”)”. 

Per altra banda, a la clàusula tercera dels contractes de concessió en règim de gestió indirecta de l’explotació del servei públic de televisió digital local signats per la societat Televisió Comtal,SL i el Govern de la Generalitat, s’estableix expressament :

“Són obligacions contractuals essencials: 

a) El respecte als paràmetres tècnics assignats.

b) El compliment de les obligacions adquirides pel concessionari, d’acord amb el que estableix el Plec de clàusules que regeix el present contracte (Annex I)

c) Els compromisos particulars concrets pel concessionari en el sobre B de la seva proposta, que s’adjunta com Annex II, formant-ne part d’aquest contracte.”

Per tant, tenint en compte que els compromisos assumits tenen caràcter d’obligació contractual essencial, així com que per l’assumpció de dits compromisos la societat Televisió Comtal, SL va obtenir en el concurs la corresponent puntuació, s’informa negativament sobre l’autorització de la compravenda de participacions de la concessionària per part del Sr. [...] a favor de la societat Blon Can,SL i del Sr. [...], sens perjudici que l’incompliment dels compromisos adquirits podria comportar la resolució de les concessions atorgades.

Per tot l’ exposat, el Ple del Consell de Audiovisual de Catalunya adopta els següents:

ACORDS

1.Denegar l’autorització de la transmissió de participacions de la societat Televisió Comtal,SL, mitjançant compravenda, per part del Sr. [...] a favor de la societat Blon Can, SL i del Sr. [...], ja que aquesta operació comportaria un incompliment dels compromisos presentats per la societat Televisió Comtal,SL en el procés de licitació del concurs públic per a les concessions en règim de gestió indirecta servei televisió digital local, en el qual va resultar adjudicatària a les demarcacions de La Seu d’Urgell i de Vielha e Mijaran.
2. Notificar aquest Acord a la societat Televisió Comtal, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 18 de juliol de 2007

Josep M. Carbonell i Abelló



Dolors Comas d’Argemir i Cendra

President





Consellera secretaria

